Odnosi u Saboru u 2004. (10/1/05) - 2005-01-09
Odnose HDZ-a i opozicije Vladimir Šeks ocjenjuje s +3; Vesna Pusić pojedinim HDZ-ovim zastupnicima daje - jedinicu
Sabor je u 2004. imao živu zakonodavnu aktivnost. Izglasao je 218 zakona. Od toga broja 32 zakona su usklađivanje hrvatskog zakonodavstva s pravnim stečevinama EU. No, osim zakonodavne uloge, Sabor je i politička arena, u kojoj se uspoređuju, nadmeću i sukobljavaju različite političke ideje i programi. Odnosi između vladajućeg HDZ-a i opozicije u parlamentu u prvoj polovini 2004. bili su relativno mirni. Zaoštrili su se tek tijekom jesenskog zasjedanja. U drugoj polovini prošle godine po prvi puta su zaškripali i odnosi HDZ-a sa zastupnicima i strankama koje su sklopile ugovore o podršci Sanaderovoj vladi. Samostalna demokratska srpska stranka i Hrvatska stranka umirovljenika, koje imaju ugovore o suradnji sa Sanaderovom vladom potkraj prošle godine su sve glasnije izražavale nezadovoljstvo tempom kojim Sanaderova vlada ispunjava preuzete obveze, kao što su povrat duga umirovljenicima, povratak srpskih prognanika, te povrat i obnova njihove imovine. Uz to, i SDSS i HSU su, nakon opozicijskog zahtjeva za smjenom ministra vanjskih poslova Miomira Žužula, odbile stati uz HDZ i podržati ministra, jasno mu kazavši u saborskoj raspravi da treba podnijeti ostavku. To je za Sanadera i njegovu vladu bio neugodan podsjetnik u kojoj mjeri je parlamentarna većina, koja ih podržava, tanka i nesigurna. Opozicija se pak žalila na nekorektan stil ponašanja HDZ-a u Saboru. Prigovarala je predsjedniku Sabora Vladimiru Šeksu da opozicijske prijedloge u nedogled odgađa, da po Vladu osjetljive rasprave, stavljene na dnevni red u večernjim satima, kada nema izravnog televizijskog prijenosa saborskih sjednica, da odbija elektronsku verifikaciju kvoruma i da ne želi ponoviti saborsko glasanje o smjeni ministra Žužula. Zbog svega toga, opozicija je na zadnjoj prošlogodišnjoj sjednici Sabora pribjegla jednoj od oštrijih metoda u parlamentarnoj borbi – odbila je sudjelovati u saborskom glasanju. U takvoj atmosferi, Sabor je i završio prošlogodišnji rad. Idućeg tjedna HDZ i opozicijske stranke počinju razgovore oko toga kako riješiti ovakvu situaciju i normalizirati parlamentarni život. U HDZ-u smatraju da je velik ulog u normalizaciji tih odnosa prošlotjedna ostavka ministra Žužula. Od dvoje vodećih ljudi u Saboru – predsjednika Sabora Vladimira Šeksa i potpredsjednice Sabora, HNS-ovke Vesne Pusić željeli smo čuti ocjene o odnosima HDZ-a i opozicije u Saboru u prošloj godini. Predsjednik Sabora Vladimir Šeks te je odnose ocijenio na sljedeći način: "Mislim da je uobičajeni odnos između pozicije i opozicije, imanentan svakom parlamentarizmu, gdje je parlament mjesto u kojem se politički nadmeću i takmiče i pozicija i opozicija." Potpredsjednica Sabora Vesna Pusić, međutim, odnose u parlamentu u prvoj godini HDZ-ove vlade ocjenjuje izuzetno lošima, između ostaloga i zato što je HDZ parlament shvatio kao svoju glasačku mašineriju, te ističe: "To je zatim, naravno, utjecalo i na odnose u parlamentu i na činjenicu da je sastav parlamenta takav da su HDZ-ovi zastupnici većinom novi i da su po prvi puta u parlamentu, a u opoziciji ima mnogo ljudi koji su već duže vrijeme u parlamentu, ili su bili u Vladi, dakle u izvršnoj vlasti, dakle imaju mnogo više političkog iskustva, tako da je tu došlo do nekog raskoraka. Tu komparativna prednost u upućenosti i političkoj zrelosti ljudi, koje je opozicija imala, pozicija je pokušala nadoknaditi jednim, po mojem mišljenju, krivom metodom." Ako se takva praksa nastavi, ona će, previđa Pusić, dovesti do ozbiljne krize u parlamentu. Međutim, ono što Hrvatskoj u ovom trenutku najmanje treba jest kriza u parlamentu. Da bi hrvatski pregovarački timovi uspješno vodili pretpristupne pregovore s EU, neophodan je politički konsenzus u državi oko nacionalnih pitanja, koje oni u pregovorima trebaju braniti. Hoće li u ovoj godini stranka na vlasti i one u opoziciji biti kadre okrenuti novu stranicu u svojim međusobnim odnosima? Predsjednik Sabora Vladimir Šeks predviđa: "Očekujem da će u ovoj godini doći do načela parlamentarnog rada, koja se ne mogu propisati, jer mora postojati dogovor oko minimuma parlamentarnih odnosa i u jednoj permanentnoj situaciji parlamentarne političke utakmice. Bit će tu i uspona i padova, ali mislim da će se ostvariti ono što je najbitnije, a to je da će iduća parlamentarna sezona u najvećoj mjeri biti konsenzualno iskazivanje političke volje i pozicije i opozicije na globalnim pitanjima približavanja Hrvatske EU." Potpredsjednica Sabora Vesna Pusić smatra da ključeve stabilnih odnosa u parlamentu u rukama drži vladajuća stranka: "Da li će to biti bolje? To ovisi gotovo isključivo o ponašanju HDZ-a, odnosno, o hijerarhiji njihovih interesa. Sanader je procijenio da je njegov glavni, pa i jedini cilj, jedini projekt u kojem ima šanse uspjeti, jer drugih projekata nema, Europska unija. To je naravno projekt koji je HDZ kao svoj prihvatio tek prije godinu i pol ili nešto manje. Prema tome, tu nema nikakvih problema s opozicijom, jer je to bio originalno opozicijski projekt, dakle projekt opozicije koja je tada bila vlast, kada se HDZ još tome suprotstavljao. To je projekt koji svi, ili praktički svi u opoziciji podržavaju. Dakle, na tom projektu načelno, naravno, ne može biti sukoba, jer je od većih stranaka zadnja koja se bila pridružila tom projektu bio upravo HDZ. Prema tome, svi ostali su tu još odavno opredijeljeni za taj projekt." Oboje naših sugovornika na kraju smo upitali: "Na skali od jedan do pet, kako biste u prošloj godini ocijenili ponašanje HDZ-a prema opoziciji u parlamentu?" Vladimir Šeks je odgovorio: "Istom onom ocjenom kojom bih ocijenio i ponašanje opozicije prema HDZ-u, a to bi bio neki +3." Potpredsjednica Sabora odnos HDZ-a prema opoziciji ocijenila je sljedećim riječima: "De facto, bez obzira što postoji 66 HDZ-ovih zastupnika, ogromna većina njih se ne ponaša nikako posebno prema opoziciji. Radi se o možda troje-četvoro ljudi, koji su čelni ljudi parlamentarnog kluba i čelni ljudi parlamentarne grupe HDZ-a i nekih od odbora, koji se ponašaju samovoljno, agresivno i na taj destruktivni način koji je kontraproduktivan funkcioniranju parlamenta. Ako ocjenjujem njihovo ponašanje, ocijenila bih ga s 1."